في حاجز في نفسي بيني وبين ربي مانعني اني اعيش حياتي الايمانيه بصورة طبيعيه يعني عند احساس ان الله لايعبأ بي ولا بدعائي وانه لن يغفر لي ذنوبي الكثيره وانها تحول بيني وبينه لما اجي ادعي يوسوس لي اشمعن انا ربنا هيستحبني اشمعن انا ربناهيديني انا زي ابليس مطروده من رحمته انا زي ابن ادم الذي لم يتقبل منه
ليه؟ عملت إيه في حياتك يعني؟  قتلت 100 واحد؟ ، أكيد لأ يعني!  طب تعرف أن في واحد قتل 100 واحد بالفعل ، وربنا قبل توبته؟ ، إنت مش هيقبل توبتك ليه؟  حاربت النبي بنفسك ومالك وقومك؟ ، أكيد لأ يعني!  طب ما أبو سفيان رضي الله عنه ، وخالد ابن الوليد ، الاتنين كانوا قادة جيش الكفار في غزوة أحد! ، أشد ما لقي النبي صلى الله عليه وسلم من قومه!  ومع ذلك ربنا قبل توبتهم وبقوا قادة المسلمين! ، مش هيقبل توبتك ليه؟  زنيت؟  الغامدية زنت ، والنبي قال عنها : لقد تابت توبة لو وزعت على أحد المدينة لكفتهم!  عملت قراب الأرض خطايا مثلًا؟ ربنا قال : "يا ابن آدم لو أتيتني بقراب الأرض خطايا ، ثم لقيتني لا تشرك بي شيئًا ، لأتيتك بقرابها مغفرة"! هو إبليس ذات نفسه هو اللي بيقول لك كده عشان تبقى زيه فعلًا ، فأنت ما تصدقهوش.  الله تعالى دائمًا أبوابه مفتوحة لأي عبد من عباده أتاه تائبًا ، وإذا سألك عبادي عنّي فإني قريب! يحب دعائك ، ويقبله ، ويغفر لك ذنوبك ، وذنوبي ، وذنوب عباده أجمعين .. بلا استثناء .. أي استثناء!.